b'\n_START_ARTICLE_\nSurkirseb\xc3\xa6r\n_START_SECTION_\nBeskrivelse\n_START_PARAGRAPH_\nSurkirseb\xc3\xa6r er et lille, l\xc3\xb8vf\xc3\xa6ldende tr\xc3\xa6 med kort stamme og en uregelm\xc3\xa6ssig krone. De yngre grene og skuddene er tynde og overh\xc3\xa6ngende. Barken er f\xc3\xb8rst lysegr\xc3\xb8n og h\xc3\xa5rl\xc3\xb8s, men snart bliver den brun og blank med lyse korkporer. \xc3\x86ldre grene f\xc3\xa5r efterh\xc3\xa5nden en gr\xc3\xa5lig bark med tv\xc3\xa6rg\xc3\xa5ende b\xc3\xa5nd af korkporer. Stammer og gamle grene f\xc3\xa5r en gr\xc3\xa5, furet bark. Tr\xc3\xa6et danner b\xc3\xa5de bladb\xc3\xa6rende langskud og blomster- og bladb\xc3\xa6rende kortskud._NEWLINE_Knopperne sidder spredt (p\xc3\xa5 kortskuddene n\xc3\xa6sten klyngeagtigt), og de er spidst \xc3\xa6gformede og brune. Bladene er ovale med tydelig spids og savtakket rand. Oversiden er m\xc3\xa6rkegr\xc3\xb8n og blank, mens undersiden er noget lysere og mat. H\xc3\xb8stfarven er gul til brun. Blomstringen sker i maj, hvor de rent hvide, 5-tallige blomster sidder i bundter p\xc3\xa5 kortskuddene. Frugten er en sortr\xc3\xb8d stenfrugt._NEWLINE_Rodnettet er kraftigt og dybtg\xc3\xa5ende, men som regel s\xc3\xa6lges tr\xc3\xa6et podet p\xc3\xa5 grundstammer af fuglekirseb\xc3\xa6r, hvis rodnet det s\xc3\xa5 overtager. Arten fremkalder jordtr\xc3\xa6thed._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 8 x 8 m (50 x 50 cm/\xc3\xa5r).\n_START_SECTION_\nVoksested\n_START_PARAGRAPH_\nSurkirseb\xc3\xa6r h\xc3\xb8rer hjemme i Syd- og Syd\xc3\xb8steuropa og i bjergskove i Mellem\xc3\xb8sten p\xc3\xa5 Kaukasus. I Danmark er den dyrket og findes desuden forvildet hist og her i hele landet._NEWLINE_I biosf\xc3\xa6rereservatet Laciana-dalen i provinsen Le\xc3\xb3n, Spanien, findes arten sammen med bl.a. akselr\xc3\xb8n, liguster, duneg, gul ensian, l\xc3\xa6gesalvie, martsviol, p\xc3\xa5skelilje, rosmarin, skov\xc3\xa6ble, smalbladet ask, vellugtende kamille og \xc3\xa6gte valn\xc3\xb8d.\n_START_SECTION_\nSygdomme\n_START_PARAGRAPH_\nSurkirseb\xc3\xa6r er meget modtagelig for svampesygdommen Gr\xc3\xa5 monilia, der kan dr\xc3\xa6be grensystemer og hele tr\xc3\xa6er.'